1I ma Páblo i ma Sílas xe upon che i queb tinimit, Dérbe y Lístra. Pa Lístra xqui rik wi jun creyent u bi a-Timotéo. Ire, rac'al jun ixok creyent, aj Israel winak; xui-ri, i u kajaw i achi-le, aj Griégo winak. 2Ni'pa i creyent pa tinimit Lístra, xak i je 'o pa tinimit Icónio, quiqui bij chi 'utz laj achi i a-Timotéo. 3I ma Páblo craj cu c'am bi i a-Timotéo ru'. Rumal-i, xqui 'an i retal circuncision che u ch'acul, man ca c'ulax cumal i aj Israel winak xa ipa que ic'aw wi. I aj Israel winak, 'is queta'am chi u kajaw ire aj Griégo winak (y n-quiqui c'ulaj ta cu' we n-'antal ti circuncision che). 4Are xe ic'aw pa tak tinimit, xqui bij chique i creyent wach qui nuc'um, wach qui bim i apostelab, junam cu' i nimak tak mam'ib pa Jerusalen. Xqui bij chique chi 'o u chac quiqui 'an cas wach i qui bim bic. 5Rumal i qui solinic ique-le, i tzobajil creyent mas xjiqui qui c'ux che i Dios. N-xui ta la ile, 'ij 'ij ca tijin qui q'uiaric. 6I u Tewal i Dios n-xu ya ta chique xe oc pa jyub Asia chu bixquil u tzij i Dios chila. Rumal-i, xe ic'aw pa jyub Frígia, xak xe ic'aw pa jyub Galácia, 7y xe upon pa mojon re i jyub Mísia. Quiqui ch'obo chi que 'ax pa jyub Bitínia, xui-ri, i u Tewal i Jesus n-xu ya ta chique chi que oquic. 8Are u 'onquil 'uri n-xe oc ta pa Mísia, xa xe ic'aw suc'ulic. Xe kaj pa tinimit Tróas chu chi' i mar. 9Chila, i ma Páblo xrachic'aj pu waram cha'ab; xrachic'aj u wach jun achi aj pa jyub Macedónia, aj ch'aka mar. I achi-le, tac'al chuwach, cu bij che: "¡Sa'aj! Chat 'ax li ku' yoj oj aj Macedónia; choj ol a to," cutixic, xril ire. 10Are xrachic'aj i ma Páblo ile, juntir xka yijba kib, 'enam-ke pa Macedónia. Lic keta'am chi Dios xoj u siq'uij bi chila chu bixquil chique wach i 'elbal chupam i qui mac. 11Te'uri xoj oc bi pa bárco, y xoj 'el pa tinimit Tróas. I bárco 'enam re suc'ulic c'a che jun ral jyub setel pa nic'aj mar; i jyub-le u bi Samotrácia. Chucab 'ij, xoj 'e pa bárco c'a pa tinimit Neápolis, u cwenta i Macedónia. 12Te'uri xoj 'e pa tinimit Filípos chi xak u cwenta i jyub Macedónia; chila je jekel wi je q'ui aj Róma winak. I tinimit Filípos mas 'o u 'ij chiquiwach i ni'pa i tinimit chirij chuwach. Xoj q'uiji q'uial 'ij chila. 13Pa uxlambal 'ij, xoj 'el tzamja re i tinimit, caka tzucuj pa quiqui mol wi quib i aj Israel chu tz'onoxic che i Dios. Xoj upon chu chi' jun ya y xka rik i molbal'ib, pa qui molom wi quib juban ixokib. Xoj cubi cu' y xka bij chique wach u patan i Jesucrísto. 14'O jun chique ati Lídia u bi. I ixok-i, aj tinimit Tiatíra, aj c'ay chomik laj tak c'ul, lic pakal rajil. Ire ca tijin chu tayquil wach ca bixic, man 'ax cu coj wi u 'ij i Dios. I Dios xch'aw 'uri pa ranima chi cu coj retalil che wach i cu bij i ma Páblo. 15Te'uri xu tz'onoj u kajsaxic ya puwi, y xkajsax ya puwi ire xak piquiwi conojel ni'pa i je 'o ru' ja. Te'uri xu bij chake: —We yix qui na piwanima chi yin in cojom u tzij i Kajwal, chix pet ku', y quix canaj chi kachoch —xu bij chake. N-xu ya ta chake coj petic, xu 'an pen chake chi coj canaj cu' ru' ja. 16Xo'on panok, are xoj 'e chic pa quiqui mol wi quib i winak chu tz'onoxic che i Dios, xka c'ulaj jun ali chi 'o itzel tew che. Rumal i itzel tew-le, i ali ca nanic. Je 'o u patron, péro n-quiqui toj taj, tupu q'ui i mer quiqui ch'ac chirij, rumal u nanic. 17I ali-le xoj u terbej, ca siq'uin chu bixquil i tzij-i: —I achiab-le je u takon i Dios chi 'Atz u 'Ij, col qui bij chiwe wach iwelbal chi sak —co'on i ali. 18'Ij 'ij queje ile xu 'ano; i ma Páblo lic xrix u c'ux che. Are 'uri xu pisquilij rib y xu 'ijla i itzel tew chi 'o che i ali. Xu bij: —Rumal u cho'ab i Jesucrísto chi 'o wu', quin bij chawe ¡chawo'taj can i ali-le, y jat! —xu bij. I itzel tew juntir xro'taj canok. 19I rajaw i ali xquil 'uri chi n-ta chic mer quiqui ch'ac che. Rumal 'uri xe qui chap i ma Páblo i ma Sílas y xe qui c'am bi chiquiwach i 'atbal tzij. 20Xe 'e qui ya chiquiwach i juez y xqui bij: —I achiab-i je aj Israel winak, y xa que qui ch'ujersaj i winak pa ka tinimit. 21Junwi i c'utunic col qui c'utu chake; n-'us taj coj naw che, man yoj oj aj Róma winak —xe cha. 22Are 'uri i winak xpe coywal y xe 'e chiquij i ma Páblo i ma Sílas. Te'uri i juez xqui tak i relsaxic qui 'u', y xqui tak qui ch'ayic ru' u 'ab che'. 23Q'ui i qui lo'xic xqui ya'o, te'uri xe qui c'am bic y xe qui tz'apij pa cárcel. Xqui bij che i aj chajil cárcel chi lic 'utz i qui chajixic cu 'ano. 24I aj chajil cárcel are xya' u mantar, xe u tz'apij c'a pa q'uisbal re i cárcel. Chila xu coj wi can i cakan pa che', man n-que bin ta chic. 25I ma Páblo i ma Sílas colo tiq'uil a'ab que tijin chu tz'onoxic che i Dios, xak quiqui bixaj u 'ij i Dios. I juban chic winak chi je tz'apil chila que tijin chu tayic. 26Xak te'et xc'un jun nim laj ucabrakan, xu silabsaj u cubibal i cárcel. Are 'uri ni'pa i uchija xjaktaj utuquel, xak i carena, i che' chi 'o che i cakan xel chique ni'pa i je tz'apilic. 27I aj chajinel, are xc'un sak chuwach, xrilo chi jaktajnak i cárcel. Cu bij ire chi ni'pa i je tz'apilic 'is je 'anmajnak chubic, rumal-i xresaj li u ch'ich' cu camsaj rib cu bij ire. 28Are 'uri i ma Páblo xsiq'uin che: —Ma 'an c'ax che awib, man konojel 'is oj 'o chi —xu bij che. 29I aj chajinel xu tz'on-la chi ca tzij i 'a'; pa'anem xoc bic y xuqui chi cakan i ma Páblo i ma Sílas, lic ca sicsat rumal u xibriquil. 30Juntir xe resaj lok y xu tz'onoj chique: —Nimak tak winak, ¿wach i quin 'ano quin el chupam in mac? —co'ono. 31—Cha cuba a c'ux che i Kajwal Jesucrísto y cat el 'uri chupam a mac, xak i awixokil i awac'al, y ni'pa i je 'o chi awachoch —xqui bij che. 32Te'uri xqui c'ut u tzij i Kajwal che, xak chique conojel ni'pa i je aj pa rachoch. 33Are 'uri, c'a cha'ab, i aj chajinel xoc chu ch'ajic pa i soctal wi chique. Te'uri xkajsax ya puwi achi, xak piquiwi i je aj pa rachoch. 34Xe u c'am bi i ma Páblo i ma Sílas chi rachoch y xe u tzuku. I aj chajinel, xak conojel i je 'o chi rachoch lic que quicotic rumal u cubibal qui c'ux che i Dios. 35Chucab 'ij, i juez xe qui tak bi jujun policía ru' i aj chajil cárcel, xol qui bij chi que o'tax bi i ma Páblo i ma Sílas. 36Are 'uri, ire xu bij che i ma Páblo: —I juez xqui tak li rason wu' chi quix wo'taj bic; quiqui ya chiwe chi quix 'ec, n-ta pen —xu bij chique. 37Xui-ri, i ma Páblo xu bij chique i policía: —N-coj 'e taj man n-'us ti xqui 'an chake. Yoj oj cach aj tinimit Róma, péro xoj qui ch'ay chiquiwach i winak y xoj qui tz'apij pa cárcel. N-ta 'atbal tzij xqui 'an chake pacha usuc', y wo'or cacaj coj co'taj ali'al. Ile n-ca majaw taj; che pet i juez, choj ol quesaj —xu bij. 38I policía xe 'e qui bij chique i juez. Ique, are xqui ta chi i ma Páblo i ma Sílas je aj Róma, xqui xij quib. 39Rumal-i xe 'e cu' y xqui tz'onoj cuybal mac chique. Te'uri xe quesaj bi i ma Páblo i ma Sílas. Xqui tz'onoj pawor chique chi que 'el pa tinimit. 40Are xe 'el pa cárcel, xe 'e chi rachoch i ati Lídia, pa je 'o wi i creyent. Xqui ya can u cowil qui c'ux, te'uri xe 'ec.
LOS HECHOS WACH I XQUI 'AN I APOSTELAB 16